**EUHARISTIJSKO KLANJANJE**

**ZA SVEĆENIČKA I REDOVNIČKA ZVANJA**

**(4. kolovoza 2022. – prvi četvrtak u mjesecu)**

**Ulazna pjesma:** *Ime ti je Sveti*

**Uvodna molitva »Nauči me šutjeti« (Eva Maria Rahlfs)**

Gospodine, nauči me šutjeti. Previše je buke u meni. Misli su mi uzvitlane od dnevne užurbanosti. Salijeću me slike, vijesti, mišljenja, prepirke, doživljaji i želje. Izazivaju me, napadaju i troše moju snagu.

Gospodine, nauči me odijeliti se od sebe i od stvari koje ovaj čas izgledaju važne. Daj mi moć sabranosti. Zatvorit ću svoje oči. Smirit ću svoju nutrinu. Udaljit ću se od sebe. Ponovno se naći u tvojoj šutnji. Tu sam ja tvoj.

**Pjesma:** *Gospode, trebam Te*

*Evanđelje* (Mk 1, 9-11)

***Iz evanđelja po Marku:*** U ono vrijeme: Isus, prolazeći uz Galilejsko more, ugleda Šimuna i Andriju, brata Šimunova, gdje ribare na moru; bijahu ribari. I reče im Isus: »Hajdete za mnom i učinit ću vas ribarima ljudi!« Oni odmah ostaviše mreže i pođoše za njim. Pošavši malo naprijed, ugleda Jakova Zebedejeva i njegova brata Ivana: u lađi su krpali mreže. Odmah pozva i njih. Oni ostave oca Zebedeja u lađi s nadničarima i otiđu za njim.

**Meditacija uz evanđelje**

*(pripravljeno na temelju poruke pape Franje za 56. Svjetski dan molitve za zvanja)*

Gospodine, braća Šimun i Andrija te Jakov i Ivan obavljaju svoj svakodnevni ribarski posao. U ovom zahtjevnom zanimanju naučili su zakone prirode i katkad su, kad su vjetrovi bili protivni i valovi se poigravali lađom, morali im prkositi. U nekim bi danima uloženi trud i napor bio nagrađen obilnim ulovom, ali ponekad bi cijelu noć ribarili a da ne bi napunili ni jednu mrežu te bi se vraćali na obalu umorni i razočarani.

To su uobičajene životne situacije. Svatko od nas ima želje koje nosi u svome srcu, upušta se u aktivnosti za koje se nada da će uroditi plodom, izlazi na »more« mnogih mogućnosti tražeći pravi smjer koji će zadovoljiti našu žeđ za srećom. Katkad uživamo u dobrom ulovu, a katkad se opet moramo hrabro boriti da spriječimo da nam brod potope valovi ili se, pak, nositi s frustracijom kad vidimo kako su nam mreže ostale prazne.

Kao u povijesti svakog poziva, tako se i u ovome događa susret. Isuse, Ti dok si prolazio kraj mora, zapazio si te jednostavne i obične ribare i prišao im… i odmah im obećao: »Učinit ću vas ribarima ljudi« (Mk 1, 17). A oni, koje si pozvao da budu dio nečeg većeg, odmah ostaviše mreže i pođoše za tobom (usp. Mk 1, 18).

**Pjesma:** *Krist na žalu (1. i 2. strofa)*

Prihvaćanje tog tvog obećanja zahtijeva hrabrost donošenja odluke. To znači da prihvaćanje Tvog poziva podrazumijeva usuditi se staviti sve na kocku i uhvatiti se u koštac s velikim izazovom, ostavljajući sve što nas drži vezane za našu malu lađu i sprječava nas da donesemo konačnu odluku. Od nas se traži ona odvažnost koja nas snažno potiče na otkrivanje Božjega nauma o našem životu. Stoga, kad se nađemo pred širokim morem poziva ne možemo nastaviti popravljati svoje mreže na lađi koja nam daje sigurnost, nego se moramo pouzdati u Tvoje obećanje da ćeš nas Ti učiniti ribarima ljudi.

U susretu s Tobom, Gospodine, neki mogu – poput ovih učenika – osjetiti oduševljenost za poziv na posvećeni život ili svećeništvo. To otkriće može izazvati uzbuđenje i u isti mah plašiti, jer se osjećamo pozvanima postati »ribarima ljudi« u lađi Crkve kroz potpuno sebedarje i vjerno služenje evanđelju i braći. Ta odluka za sobom povlači upuštanje u rizik da se ostavi sve kako bi se slijedilo Tebe i potpuno Ti se posvetilo, te postalo suradnicima u Tvom djelu.

A nema veće radosti od te da se riskira život za Tebe Isuse! Stoga te, večeras na koljenima molimo, da svi oni koje pozivaš, kao što si onomad svoje učenike, ne budu gluhi na Tvoj poziv! Da ne uvlače vesla u barku nego se pouzdaju u Tebe. Neka ih pred visokim vrhuncima na koje ih pozivaš ne obuzme strah koji paralizira. Daj da uvijek imaju na umu da onima koji ostave svoje mreže i lađu i pođu za Tobom, Ti obećavaš radost novog života koji ispunjava srce i daje životnost našem putovanju.

**Pjesma:** *Krist na žalu (3. i 4. strofa)*

*Šutnja*

**Zajedničke prošnje:**

Dopusti Gospodine, da Ti se sada obratimo poniznom molitvom, ne toliko za nas, koliko za druge, a posebice za one koje si posebnim pozivom izabrao za rast Crkve i posvećenje svijeta:

***Pogledaj nas Gospodine i smiluj nam se!***

1. Gospodine, u ovom molitvenom slavlju sklapamo svoje ruke i uzdižemo molitve ponajprije za Crkvu Kristovu, za sve njene pastire na čelu s papom našim Franjom; budi uz svoju Crkvu da u svome življenju ne odstupa od Isusova puta, molimo Te!
2. Gospodine, ove večeri okupljeni oko Tebe želimo na poseban način misliti na sve one koji strahuju i trpe u krvlju natopljenoj Ukrajini. Mi k njima ne možemo, ali Ti možeš; ne ostavi ih same i podaj im svoj mir, molimo Te!
3. Gospodine, zahvalni na daru tolikih svećenika i časnih sestara koje si izabrao iz naše Đakovačko-osječke nadbiskupije, preporučamo ti mlade ovoga svijeta koji iz dana u dan osluškuju tvoj poziv; daruj im snage i hrabrosti da se ne boje otvoriti vrata Tebi i poći putem svećeništva i redovništva, molimo Te!
4. Gospodine, pomozi našim ovogodišnjim mladomisnicima u pozivu kojim si ih nadahnuo, izabrao i pozvao; daruj im odvažnosti i hrabrosti kako bi u poniznosti i jednostavnosti vjerno mogli vršiti svećeničku službu, molimo Te!
5. Gospodine, zahvalni za svaku osobu koju nam daruješ na našem životnom putu, preporučamo ti one koji sada više nisu s nama, a bili su dio našega života; budi im svima vječna nagrada za sve dobro koje su činili na ovom svijetu, molimo te!

Svoje molitve zaključimo molitvom koju si nas Ti naučio moliti: **Oče naš…**

**Molitva za svećenička i redovnička zvanja**

Gospodine Isuse, po tebi je stvoren i posvećen svijet: molimo te, obnovi u cijeloj Crkvi vjeru i zanos svojih učenika. Pomozi nam da u današnjem svijetu stvaramo plodno ozračje za dijalog s tobom - vječnim Učiteljem života i istinske sreće. Oslobodi nas površnosti i tvrdoće srca, da većom jasnoćom zasine ljubav i životno predanje onih koje si posebnim pozivom izabrao za rast Crkve i posvećenje svijeta. Našu Đakovačko-osječku nadbiskupiju blagoslovi mladićima i djevojkama koji u krilu naših obitelji i naših zajednica iskreno i radosno prihvaćaju tvoj dar svećeničkog i redovničkog poziva. Sve nas otvaraj poticajima svoga Duha, da zajedništvom i bogatstvom službi objavljujemo spasenje i vječnu ljubav dobrog Nebeskog Oca. Amen.

**Pjesma:** *Jer ti si predivan Bog (Evo me)*

**Meditacija sv. Bernarda iz Clairvauxa: »Idite, on je već tamo«**

Idite, ja vas šaljem –

Ostavite za sobom kuću koja vam je bila draga,

Koja vam je bila vaše mjesto vjere, sumnje, molitve,

Vaša stijena na kojoj ste bili građeni.

Koja vam je bila prostor, što vas je poznavao,

Mjesto koje vam je sigurnost davalo.

Ostavite braću, koja vas poznaju,

Koja su vas voljela, katkada rasrdila, blagoslivljala,

Njih koji su gotovo sveci i one koji su manje sveti,

S kojima ste godinama ispod istog krova

Vjerovali i molili, radili i znojili,

Jeli i pili zajedno.

Ostavite za sobom, sve što vas je ovdje nosilo –

Ritam svakodnevice, koji vas je vodio,

Crkveni prostor, što vas je ispunjao,

Poznate osobe, često predobro poznate,

Glasove koje su vas činili napetim

I poglede koji su vas lomili,

Te po koju neizgovorenu riječ.

Oprostite se

Od ruku i molitava koje su vas nosile,

Od pogleda koji vas dozivaše,

Od kuće na kojoj ste i vi gradili,

Koja je dio vas samih postala.

Oprostite se. Gospodin vas zove.

Idite sada. Šaljem vas.

I mislite na to:

Uvijek kada negdje zastanete: ON je već tamo.

Onaj koji vas je nosio, jačao, vodio i oslobodio: ON je već tamo.

Koji vas u nepoznato i novo vodi: ON je već tamo.

Idite s njime, iskusite ga, kako to još nikada niste: ON je već tamo.

Idite sada, ne ćete ostati napušteni: jer Gospodin je s vama.

**Završetak:**

**Himan:** *Divnoj dakle*

Kruh s neba dao si njima! *Koji svaku slast u sebi ima!*

Pomolimo se!

Bože koji si nam u divnom Sakramentu ostavio uspomenu muke svoje, podaj nama, molimo, tako častiti sveta otajstva Tijela i Krvi Tvoje, da vazda osjećamo u sebi plod otkupljenja Tvojega! Koji živiš i kraljuješ u vijeke vjekova. *Amen!*

*Slijedi blagoslov s Presvetim Oltarskim Sakramentom.  
Po završetku blagoslova poželjno je otpjevati ili recitirati pohvale Božjem imenu.*

**Blagoslovljen budi Bog**

Blagoslovljen budi Bog!  
Blagoslovljeno njegovo sveto Ime!  
Blagoslovljen Isus Krist, pravi Bog i pravi čovjek!

Blagoslovljeno Ime Isusovo!  
Blagoslovljeno presveti Srce Isusovo!  
Blagoslovljena predragocjena Krv Isusova!  
Blagoslovljen Isus u Presvetom Oltarskom Sakramentu!

Blagoslovljen Duh Sveti Utješitelj!  
Blagoslovljena velika Bogorodica presveta Djevica Marija!

Blagoslovljeno sveto i bezgrešno njezino začeće!

Blagoslovljeno njezino slavno uznesenje!  
Blagoslovljeno ime Marije, Djevice i Majke!

Blagoslovljen sveti Josip, njezin prečisti zaručnik!

Blagoslovljen Bog u svojim anđelima i u svojim svecima! Amen.

Završna pjesma: *Pusti mreže te*